**Република Србија**

**ОПШТИНСКА УПРАВА**

**ОПШТИНЕ КУРШУМЛИЈА**

**Ул.Пролетерских бригада бб**

**Број: I-400-30/2**

**Дана: 18.03.2015.године**

**Интернет страница наручиоца:**

**www.kursumlija.org**

**К у р ш у м л и ј а**

На основу члана 18. и члана 19. Закона о јавном информисању и медијима („Службени гласник РС“, бр.83/14), Одлуке о буџету општине Куршумлија број I-400-99/2014 од 22.12.2014.године („Службени лист општине Куршумлија“ бр. 20/14) и Финансијског плана општине Куршумлија за 2015.годину број I-400-100/2014 од 31.12.2014. године,  Општинска управа општине Куршумлија (у даљем тексту: Општина), расписуjе

**К О Н К У Р С**

за суфинансирање проjеката производње медијских садржаја из области jавног информисања у 2015. години

**I  НАМЕНА СРЕДСТАВА И ИЗНОС**

Одлуком Начелника општинске управе општине Куршумлија бр. I-400-30 (члан 1 став 1.) од 13.3.2015. године, средства у износу од 1.750.000,00 динара, намењена су за Конкурс за суфинансирање пројеката производње медијских садржаја из области јавног информисања.

Намена конкурса је суфинансирање производње медијских садржаја из области јавног информисања, који доприносе истинитом, непристрасном, правовременом и потпуном информисању свих грађана на територији општине Куршумлија; заштити и развоју људских права и демократије; унапређивању правне и социјалне државе; слободном развоју личности и заштити деце и младих; развоју културног и уметничког стваралаштва; развоју образовања, укључујући и медијску писменост као део образовног система; развоју науке, спорта и физичке културе; заштити животне средине и здравља људи; унапређивању медијског и новинарског професионализма и осталих медијских садржаја који доприносе задовољавању потреба грађана за информацијама и садржајима из свих области живота, без дискриминације.

  **II  ПРАВО УЧЕШЋА**

На Конкурсу може учествовати:

1. издавач медија чији медиј је уписан у Регистар медија, односно Регистар јавних гласила у Агенцији за привредне регистре;
2. правно лице, односно предузетник који се бави производњом медијских садржаја и који приложи доказ да ће суфинансиран медијски садржај бити реализован путем медија.

Право учешћа на Конкурсу немају издавачи који се финансирају из јавних прихода.

Право учешћа на Конкурсу немају лица која су у претходном периоду добила средства од Општине намењена пројектном суфинансирању, а нису на време и у прописаној форми поднела наративни и финансијски извештај о реализацији пројекта.

Учесник Конкурса може конкурисати само са jедним проjектом.

Издавач више медија има право учешћа на Конкурсу с једним пројектом за сваки медиј.

Учесник конкурса може поднети захтев за суфинансирање највише до 80% вредности пројекта.

Учесник Конкурса коме су додељена средства за пројекат од Општине, може у току исте календарске године да учествује са истим пројектом на конкурсима расписаним на свим нивоима власти, с тим да укупно додељена средства не прелазе 80% вредности пројекта.

**III  КРИТЕРИЈУМИ ЗА ОЦЕНУ ПРОЈЕКАТА**

Критеријуми на основу којих ће се оцењивати пројекти пријављени на Конкурс су:

1. Мера  у којој је предложена пројектна активност подобна да оствари јавни  интерес у области јавног информисања:

1.1.  у којој мери су предложена пројектна активност и изложени циљеви њене реализације релевантни за остваривање намене конкурса;

1.2.  у којој мери је вероватно да ће предложене пројектне активности довести до остваривања постављеног циља  (могу се утврдити  на основу начина на који је објашњена веза између активности и циљева, прецизности индикатора успеха, квалитета предложеног метода евалуације, претходног искуства кључних чланова пројектног тима и других чинилаца које може да одреди орган који расписује конкурс);

1.3.  у којој мери однос између предложених трошкова и очекиваних резултата указује да би коришћењем буџетских средстава на најрационалнији начин био остварен јавни интерес.

2. Мера  пружања веће гаранције привржености професионалним и етичким медијским стандардима:

2.1. да ли су учеснику конкурса изречене мере од стране државних органа,  регулаторних тела или тела саморегулације у последњих годину дана, због кршења професионалних и етичких стандарда.

2.2. доказ о томе да су након изрицања казни или мера предузете активности које гарантују да се сличан случај неће поновити;

Специфични критеријуми за оцењивање пројеката су:

1. мера у којој пројекат доприноси очувању српског националног и културног идентитета и jезика;
2. актуелност теме (европске интеграције, заштита животне средине, корупција, сиромаштво, говор мржње, проблем наталитета, итд.);
3. мера у којој предложени пројекат доприноси унапређењу положаjа и равноправности одређених друштвених група: младих, економски и социјално угрожених друштвених група, жена, старих, припадника ЛГБТ популације,  итд.;
4. мера у којој пројекат доприноси унапређењу медијске писмености;
5. оригиналност теме.

Општина утврђује и специфичне критеријуме за програме намењене деци о вршњачком насиљу, у категоријама дечије тв драме и тв филмова од 15 до 50 минута, и квизова за децу:

1. оцена учешћа деце у медијском садржају;
2. прилагођеност узрасту;
3. едукативност и
4. сарадња са стручњацима из области развојне психологије.

**IV  РОКОВИ**

Пријаве на Конкурс подносе се у року од 15 дана од дана обjављивања у дневном листу „Новости“:   **од 20. 3. 2015. године  до  03. 4. 2015. године.**

Одлука о расподели средстава доноси се најкасније у року од 90 дана од дана закључења конкурса.

Корисник средстава је дужан да извештај о реализацији утрошених средстава  достави до 31.12.2015. године.

**V  ДОКУМЕНТАЦИЈA**

Учесник конкурса је обавезан да попуњен образац за учешће на Конкурсу достави у четири примерка. Образац се преузима са сајта Општине.

Учесник Конкурса је обавезан да приложи и копије следећих докумената у једном примерку:

1. решење о регистрациjи правног лица или предузетника у Агенциjи за привредне регистре;
2. решење о регистрацији из Регистра медија односно Регистра јавних гласила у Агенцији за привредне регистре;
3. дозвола за емитовање радио и/или ТВ програма издата од Регулаторног тела за електронске медије;
4. оверена изjава/сагласност медија (или више њих) да ће програмски садржаj бити емитован/објављен у том медију (обавезно само за правна лица и предузетнике регистроване за продукциjу телевизиjског и радиjског програма);
5. визуелни приказ предложеног медијског садржаја (трејлер, примерак новина, џингл и сл);

**VI  ПОЗИВ ЗА УЧЕШЋЕ У РАДУ КОМИСИЈЕ**

Позивају се новинарска и медијска удружења, регистрована најмање три године пре датума расписивања Конкурса, да предложе чланове конкурсне комисије. Позивају се и медијски стручњаци заинтересовани за учешће у раду комисије да се писаним путем обрате Општини. Уз предлог за чланове комисије доставити и кратке биографије. Предлоге слати до закључења Конкурса.

**VII ОПШТЕ ИНФОРМАЦИЈЕ**

Конкурс и Образац за пријаву обjављују се и на веб-сајту Општине, где су видљиви и доступни све време трајања Конкурса.

Решење о суфинансирању пројеката по расписаном конкурсу, биће обjављено на интернет страници Министарства  [**www.kursumlija.org**](http://www.kursumlija.org), и достављено свим учесницима конкурса у електронској форми.

Конкурсни материјал се не враћа.

Пријаве које стигну ван прописаног рока или на погрешном обрасцу, неће бити разматране.

Пријаве слати на адресу: Општина Куршумлија, 18430 Куршумлија, ул. Пролетерских бригада бб, са назнаком: за Конкурс за суфинансирање проjеката производње медијских садржаја из области jавног информисања, НЕ ОТВАРАТИ.

Додатне информациjе се могу добити радним даном од 07,00 до 15,00 часова на телефоне:  027/381-073 и 027/381-402 локал 112.

 ***НАЧЕЛНИК ОПШТИНСКЕ УПРАВЕ***

 ***ОПШТИНЕ КУРШУМЛИЈА***

 ***Драган Видић,дипл.правник***